***СВЕТИ САВА – КРСНА СЛАВА***

**ХОР – Химна**

На сцени је хор. На средини стоји Свети Сава. У позадини се чују хиландарска звона.

**Свети Сава (Лука): Увек ме звук ових мојих звона са Хиландара прене. Као да имају циљ да ме буде и питају: Учини ли ти, Саво, довољно за овај твој српски род?**

**Прави одговор не знам. То сам Господ зна. Само он зна да ли сам оставио довољно светиња, или сам могао још. Да ли сам оставио довољно просветитељског дела, или сам могао још? Да ли сам научио Србина довољно да воли Бога, или сам могао још? Дилема би моја била већа да није вас, децо моја. Ви ми дајете снагу да се молим Господу за српски род.**

Повлачи се у дубину сцене где остаје до другог наступа.

 (Са леве и десне стране позорнице стоје наратори. Сцена почиње музичким ефектом – фрулом, која се постепено губи, а наратори почну казивање текста. На средини сцене свечано постављена славска трпеза, а иза гори кандило. На средини стола икона светог Саве)

**1. наратор (Невена)**: Пре више од осам векова, на средњовековном небу Балкана, појавила се звезда водиља, која и данас српском народу осветљава пут. Шибан орканима историје, на ветрометини европске раскрснице, засијао је лик Растка Немањића, принца који се одрекао престола, и попут Исуса, даровао себе свом народу.

**2. наратор (Милена)**: Дошао је међу Србе као благослов, да их продухови, научи, излечи, оснажи – да очовечи!

**Невена**: Био је утеха родитеља својих,  помиритељ браће своје, учитељ и духовник народа свога.

**Милена**: Био је градитељ манастира и први поглавар српске цркве.

**Невена**: Био је вешт државник, цењен сусед и постојан ујединитељ народа српског.

**Милена**: Био је први књижевник и законодавац, први народни учитељ и заштитник српске писмености и српских школа.

**Невена**: Живи у сваком од нас тихо, скромно, ненаметљиво и умно. Савиним путем крећемо се увек када смо и сами племенити, умни, вредни и душевности усмерени.

**1.и 2. наратор заједно**: **Путовао без пута, а пут се за њим родио!**

 **-1-**

**КОНКУРС – Добро вам вече, драги гости и пријатељи. Зовем се \_\_\_\_\_\_\_\_\_\_\_\_\_\_, и мој рад је победио на школском конкурсу поводом Светог Саве. Послушајте га.**

**ХОР**

**Невена**: Од светога Саве па до данашњег дана негују се веровања и лепи обичаји у Срба. Свети Сава је народ свој подучавао да буде чврст у вери, да чува кумство, побратимство и сродство.

**Милена**: Само су Срби народ који има крсну славу, дан када се окупља родбина и фамилија, када се реже славски колач и чита славска молитва.

(Уз лагану музику деца наратори се повлаче, на сцени затамњење, а онда светлост и излазе дечак-домаћин који носи славски колач, девојчица-домаћица која носи славску свећу, девојчица-ћерка носи жито и дечак-син носи вино. Све то стављају на сто испред иконе. )

**Домаћин** **( Немања)** (пали славску свећу и изговара молитву):

Дај ми Боже да леп, благ дан сване

и отвори своју душу плаву

да ми драг гост у авлију бане,

да запалим воштаницу праву,

да ми уље у кандилу плане, да ужежем жишку миришљаву,

зрнце смоле са борове гране,

да окадим икону чађаву,

крст од вина на белом чаршаву

свете претке што се воском хране,

кућу, чељад, воће, жито, марву,

и гробове знане и незнане

окренуте према забораву

где су многе тајне закључане.

 **-2-**

**Домаћица (Миња):** Царе вечни, благослови
Сви су твоји дари ови.
Народ сложи и умножи;
Нек сви људи буду Божији,
Нек сви славе име Твоје,
Твога сина нек се боје.
Ко хлеб нек су срцем благи,
Као свећа душом прави,
Као вино нек су јаки;
Благи, прави, јаки – здрави.
Чисти колач – вера чиста;
Свећа – нада, што нам блиста;
А љубав је љубав красна-
Истина је и ту јасна.
Шта Ти дајем ја нејака?
Све је ово Твоја слика,
Бледа слика Твога лика,
Нека светац мој Те моли,
Зато њему палим свећу.
Он до Тебе ближе стоји,
Дај нам, Боже добру срећу!
Сва је наша богомоља:
Нека буде Твоја воља!
Сваком живом Ти помози!
Па и нама не одмози. Амин.

**Ћерка и син** **(Пера и Даница)** (заједно): Оче наш који си на небесима, нека је свето име Твоје, нека дође царство Твоје, нека буде воља Твоја, и на земљи као што је и на небу. Хлеб наш потребни дај нам данас; и опрости нам дугове наше, као што и ми опраштамо дужницима својим; и не наведи нас у искушење но избави нас од зла.

**Даница**: Молим те, Саво, да ми поклони мама лутку. Обећавам да ћу бити добра и послушна. (На њене речи сви се насмеју, мајка је загрли; истовремено почињу да пристижу први гости. Чује се дозивање )

**Кум (Алекса):** Домаћине, домаћине! Нек је са срећом данашњи дан, срећна крсна слава! (Љубе се домаћин и домаћица, и дечак, а девојчица служи жито. Сви стоје редом)

**Немања**: Добро ми дошао, куме!

**Алекса**: Боље те нашао!  Пријатељи ти долазили и здраво и весело те налазили! Крсно име славио у миру и весељу са браћом и пријатељима од сада па до века. дај Боже да славиш и млађима да оставиш! (служи се житом, док се кума поздравља).

 **-3-**

**Немања**: Даће Бог и свети Сава!

**Тијана**: Кумови драги, где се крсна слава славила, онде и помагала, муке не дала, него на праведни пут водила!

**Миња**: Даће Бог! Хвала, кумови, добро дошли! (домаћица води госте до стола, а домаћин се поздравља са старим сватом)

**Стари сват (Матија)**: Срећна слава, домаћине! Да те Бог чува и свети Сава! Да ти је благословено  и племе, и семе! Куд ти рало одило, онде ти се семе родило!

**Немања:** Дај Боже, ујаче!

**Старосватица (Нађа)**: Срећа вам била честита, кеса увек богата; стидна се не застидили, страшнога се не препали, дужнику дуг вратили, цркви врата позлатили! Срећна слава Свети Сава!

**Миња**: Хвала, ујна, добро дошла!

**Комшија Драги (Данило)**: Жив ми био, комшија! Нек ти је весела кућа данас и заувек. Срећна слава!

**Немања**: Хвала, комшија! (поздрављају се док комшиница говори)

**Комшиница Рада (Мона)**: Комшије драге, Бог вам срећу и здравље дао и док год се за славу певало, нек вам се са срећом кућом играло!

**Миња**: Хвала, комшинице! Изволи! (жито…)

**Комшија Раде (Петар):** Срећна слава, комшија! Да Бог да где се крсни колач ломио ове године, ту и догодине!

**Комшиница Мица (Дуња)**: У дому се ломио, а у њиви родио. Које га руке градиле, оне се међу другима красиле и распознавале. Колико у колачу зрнаца, толико у домаћину дечјих главица!

**Миња**: Хвала, комшије! Изволите! (жито…)

**Комшија Миле (Вања):** Домаћине, Бог ти дао рода и берићета, а крсна ти слава на помоћи била; пчеле ти се ројиле, краве се телиле, а овце близниле. Долазили у твој дом ништи и убоги, долазили ти српски свештеници, у твоме дому водицу свештавали, децу крштавали, младенце венчавали, књиге читали, Богу се молили, а Бог мог`о па теби и твоме дому помог`о!

 **-4-**

**Миња**: Хвала, комшија! Даће Бог и Свети Сава, па и у твом дому уз домаћицу славу славили, а догодине и крстили!

**Немања**: Добродошли и срећна вам здравица. Да нас Бог све поживи много година да се к`о браћа састајемо и још сретније растајемо!

(Сви гости долазе са женама, служе се житом, деца одлазе у један угао, гости седају за трпезу, укућани стоје уз трпезу)

**ХОР**

**Нађа**: Сећате ли се како је прошле године било хладно за светога Саву. А погледајте сада, а људи кажу, када је суво на тај дан, биће сушна година!

**Матија:** Ти то, жено, почињеш као наши стари. У оно старо време кад се знало ко коси,а ко воду носи, што каже наш народ, људи су се о славама окупљали и у дугим зимским вечерима око огњишта причали разне приче и легенде о светом Сави.

**Алекса**: Управо тако. Баш сам хтео овој нашој дечици да испричам једну лепу причу. Слушајте, децо! Понели отац и мати новорођено дете светом Сави и замолили га да дете благослови и да му да срећу, а Сава им мудро одговорио – Ја му срећу не могу дати. Срећу му можете дати ви, родитељи његови, ако га зарана научите да ради, да штеди, да не лаже, не краде, да слуша, да поштује старије, да је у свему умерено, а нарочито ако га будете упутили да чува своје здравље.

**Пера**: Знамо ми, куме, ту причу, а знамо ми још много других прича о светом Сави. Свети Сава је први српски учитељ. Он је заштитник свих ђака и наших учитеља. Зато смо ми данас и у школи славили.

**Тијана**: Види, види, како прича моје кумче. Па ти си прави мали човек. Него, хајде, голупчићи моји, дедер да чујемо шта ви, дечице, знате о светоме Сави! Ко ће први? (гледа сву децу редом, као да их изазива)

**Даница**: Престо га је чек`о-он га није хтео.

Он је нешто више духом заволео,

одазв`о се даљњом лелеку и вриску,

па је загрлио будућност србинску.

**Девојчица 1 (Андреа)**: Он се скромно сиђе с краљевских висина,

цвет жртвова плоду;

 **-5-**

он неће да влада, он хоће да служи,

Богу и свом роду.

**Девојчица 2 (Милица Милутиновић)**: Зато свети Сава још и школе зида.

”Има л` ока слепа, школа га отвара!

Шаљ`те децу нека од њих људе ствара!

**Девојчица 3 (Милица Сарић)**: Жене је подучавао многим кућним пословима-како да праве сир, како да киселе млеко, како да суше рибу.

**Девојчица 4 (Олга)**:Подучавао је људе како се граде воденице, како се меље жито, како да гаје виноград и праве вино. Учио их је како се оре и како се гвожђе кује.

**Катарина**: Лење је увек подстицао да раде. Наш језик је препун изрека и пословица о раду.

**Оливера**: Раноранилац и каснолегалац кућу теку.

**Милица С**: Бог даје тежаку, а не лежаку; и ратару, а не беспосличару.

**Олга**: У ратара црне руке, а бела погача.

**ХОР**

(долази свештеник и за тренутак прекида децу)

**Свештеник (Владимир)**: Помоз Бог, домаћине, и срећна крсна слава Свети Сава!

**Немања**: Хвала, оче! (прилази свештенику и љуби ми руку)

**Алекса:** У добар си час дошао, оче, да чујеш како су паметна ова наша деца! Знате ли још нешто? (обраћа се деци)

**Пера:** Велики број места у Србији носи име светога Саве.

**Оливера**: Изнад села Руднице у студеничком крају, на брегу Боровику има у стени шупљина са водом, која нигде не отиче. Та вода се зове Вода светога Саве. Народ верује да је ту долазио свети Сава, да је благословио воду и да је стога лековита

 **-5-**

**Милица М**: Код Милешеве се налази тешко приступачна Савина пећина. Ту је и један извор чудотворне воде, која се пред грешником или свађалицом укрива. Пред пећином је у камену остала Савина столица.

**Милица С**: Кад је свети Сава пошао из Милешеве дође до једне велике стене између Пријепоља и Пљеваља, па застаде ту да се одмори и налакти се на ти стену. Кад је пошао даље, на оном месту где се био наслонио, остало је удубљење у коме се јасно распознајке лакат. Ту стену народ зове Савин лакат.

**Олга:** Уз реку Студеницу, у шуми, налази се издубљена стена, која се зове Савов лонац. Прича се да је ту свети Сава лежао, те се и сад познаје где му је глава била и стопе где је газио.

**Катарина**: На Ибру има место Грнчић. Ту, у кориту Ибра, налазе се рупе прозване савини грнци. Кажу да је свети Сава био жељан рибе, па је замахнуо штапом и створио те рупе у које су рибе саме падале, а встац је само залазио од једне до друге рупе и руком хватао рибе. Тамо се тако хвата риба и данас, по благослову светога Саве.

**Андреа:** У селу Грачацу, недалеко од Жиче, налази се стара црква, која се зове црква светога Саве. За њу се прича да је подигао Сава када и манастир Жичу.

**Милица С:** На јужној страни цркве, у планини Гочу, један се вис зове Савина трпеза, а други Савин лаз. Има ту и засерлак који се зове Савовци. За све ове називе народ верује да воде порекло од светога Саве.

**Олга**: До реке Студенице име једно место које се зове Савин крш. Ту је, прича се, седео свети Сава.

**Алекса:** Одлични сте, дечаци и девојчице! Треба да се вама поносе и родитељи, и учитељи! Богами, ја вас слушам, па ми нека милина око срца! (љуби у главу сву децу редом и они се повлаче у угао сцене)

**Владимир:** Домаћине, мислим да је сада право време да пресечемо колач!

(ПРЕСЕЦАЊЕ КОЛАЧА. ПОДИЗАЊЕ СЛАВЕ, ТРОПАР, МОЛИТВА…)

**Владимир:** Домаћине и сви гости, нека вам свима свети Сава буде заштита у невољама, у болести исцелитељ, у тугама утешитељ, у жалости сапатник, у опасностима помоћник. Остајте здраво у весељу и слози! (свештеник одлази са сцене, домаћин га испраћа и враћа се за трпезу.)

**ХОР**

 **-6-**

**Матија** (наздравља):  Синовче, гости драги, подижем прву чашу за здравље и срећу. Помози Боже, повесели срећу првом чашом, а добром срећом.

**Нађа**: Бог нам дао срећу и здравље.

Где год се прва чаша вина пила,

свака се добра срећа вила.

**Данило**: Срећно нам био састанак,

а сретан био вазданак.

Све вам здраво и весело било,

у пољу родила пшеница белица,

**Мона**: у брду се повила винова лозица,

у кућу вам се играла дечица.

**Петар**: У свако ћошенце по једно детенце,

а на средину нек коло воде десетину.

**Дуња**: Нека смо живи и здрави,

весели и прави.

Коме шта фали,

нек се озноји,

па нек си набави.

**Вања**: Ко није, умреће,

а ко се не весели, пре ће!

Ајде, живели! (испија чашу)

**Сви**: Даће Бог и свети Сава!

  **-7-**

**(сви весели, смеју се, причају... Излази св. Сава, они настављају, али шапућу, не чују се...)**

 **Свети Сава (Лука): Беспотребна је брига моја. Ношен бурним временима и кошен тешким искушењима мој народ за Бога зна. Он живи и моли се Господу како сам га ја и учио.**

**Мој Србин се нада, верује и воли!**

**Мој Србин зна да је Бог љубав!**

**Срећна вам слава, моји основци!**

**ФОЛКЛОР (Сека)**

 **-8-**